text: Lors se sont à une part trait.
   Cléomadès dist que lonc plait
   N'afiert pas à cele requeste.
   PageV01P267
   La responce doit estre preste :
   "Ou vous deffendez vo pays,
   Ou faites ce, qu'il a requis.
   Mais, se vos honnours ne gardés,
   Jamais les cors de vous n'amés.
   Car cors sans honnour rien ne vaut,
   Jà tant n'iert venus de lieu haut ;
   Car garder se doit assez plus
   Cil qui de haut lieu est venus
   Que cil de petite lignie ;
   Et Griiois sont d'ancisserie,
   Ainsi que partout tesmoigne on,
   De moult très noble extracion.
   À mon avis n'i a c'un tour :
   Ou morir ou sauver honnour.
   Vie sans honnour soit honnie,
   K'assez vaut miex honnour sans vie."
  